**Dor**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-aş fi eu cumpănă-n răscruce,

I-aş iscodi pe trecători,

De unde vin şi-unde s-or duce,

De au văzut dorul în zori;

De-aş fi troiţă în cărare,

Pe babe, pân’ s-or închina…

Le-aş pune-aceeaşi întrebare:

Văzut-aţi dorul pe-undeva?

De-aş fi eu pod, pe râu, în vale,

I-aş strânge apele ce-i curg,

Să-mi spună albiile-i goale

Unde e dorul în amurg,

Iar pe-nnoptat, ca şi o fată,

Aş întreba Luna mereu,

Sub care boltă înstelată

Visează-acuma dorul meu?

De-aş fi clopotniţa bătrână,

Aş întreba întregul sat,

De sus, din deal, până la stână,

Cu dorul ce s-a întâmplat?

Căci…parcă s-a înstrăinat,

În uliţă, când rar apare,

E-atât de trist şi-nlăcrimat,

Pe-o filă numai de scrisoare.

Valeriu Cercel